Zidane megnyerne mindent, amit lehet
Zinedine Zidane, a Real Madrid labdarúgócsapatának hétfőn kinevezett vezetőedzője látványos és támadó szellemű futballt ígér.
"Trófeákat szeretnék, mindent megnyerni, amit lehet – nyilatkozta Zidane első, vezetőedzőként megtartott sajtótájékoztatóján. Hozzátette, ugyanazt a támadó felfogást szeretné látni a fővárosi labdarúgókon, mint amit játékosként ő maga is képviselt. – Összetett feladat előtt állok, de ez motivál engem."

A 43 éves francia szakember, akivel 2018-ig szóló szerződést kötöttek, játékosként 2001 és 2006 között szerepelt a Real Madridban, edzőként eddig a fővárosiak harmadosztályban szereplő tartalékcsapatát irányította. A csapat első idei nyilvános edzésére kedden mintegy hatezer szurkoló látogatott ki. Zidane szombaton, a Deportivo La Coruna elleni bajnokin ül majd első alkalommal az együttes kispadján. 

A Real Madrid vasárnap – még a korábbi tréner, Rafael Benítez vezetésével – 2-2-es döntetlent ért el a Valencia vendégeként, így 18 fordulót követően 37 ponttal a harmadik helyen áll a spanyol bajnokságban. Hátránya négy pont a városi rivális Atlético, illetve kettő a címvédő, egy mérkőzéssel kevesebbet játszott FC Barcelona mögött.
foci Zinedine Zidane futball Real Madrid